**Pui de vânt**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vântul strigă: nu-i răspunde.

Și te cheamă: te ascunde.

Te găsește? Dă cu frunză,

El nu știe să se-ascunză.

Abia-de-a-nvățat să știe

Să se toarcă și subție,

Să se facă lână moale

Prin porumb și ramuri goale,

Pletele să-și depene

Prin zăbrele țepene.

Vânt? A fost numai un pui,

Pasăre din țara lui.

Aripile de dantele

Încă-s cu bruma pe ele,

Degetele, la picioare,

Au în vârf mărgăritare,

Și călcâile-n stihar

Ouă par, de nenufar.

Calcă lin și cu sfială,

Ca pe foi de poleială,

Șovăind că poate strică

Gâzele de majolică.

Mirodenii cu tămâie

L-împresoară și-l mângâie.

Urma-i e mirositoare

A sulfină și răcoare.

Cheamă-l. Puneți amândoi

Gura-n flaut și-n cimpoi.